b'\n_START_ARTICLE_\nDunking Devils\n_START_SECTION_\nAkrobatsko zabijanje v Sloveniji\n_START_PARAGRAPH_\nAkrobatsko zabijanje ali akrobatska ko\xc5\xa1arka je ekipni \xc5\xa1port, ki zdru\xc5\xbeuje gimnasti\xc4\x8dne elemente na mali pro\xc5\xbeni ponjavi in ko\xc5\xa1arka\xc5\xa1ko okolje v atraktiven samostojen \xc5\xa1port. Osnova \xc5\xa1porta je \xc5\xbeogo podajati od \xc4\x8dlana do \xc4\x8dlana med skakanjem na malo pro\xc5\xbeno ponjavo (kanvas), zadnji pa \xc5\xbeogo zabije v ko\xc5\xa1. V \xc5\xa1portu obstaja velika paleta podaj, gimnasti\xc4\x8dnih elementov, vodenja \xc5\xbeoge okrog telesa ter postavitve igralcev ter posledi\xc4\x8dno nesko\xc4\x8dno razli\xc4\x8dnih kombinacij. Inovativnost, atraktivnost, humor in element presene\xc4\x8denja delajo akrobatsko zabijanje vse ve\xc4\x8d kot \xc5\xa1port._NEWLINE_Ta panoga izvira iz osemdesetih let v ZDA, kjer je skupina Daredevils na igri\xc5\xa1\xc4\x8dih NBA tekem \xc5\xbeela aplavze, navdu\xc5\xa1enje in slavo z nastopi zabavne gimnastike, ki je kmalu bila prestavljena pod ko\xc5\xa1. Tako je \xc5\xa1port dobil klasi\xc4\x8dno obliko, ki jo poznamo danes - pod ko\xc5\xa1em so postavljene blazine, eden do trije kanvasi pa stojijo s kraj\xc5\xa1imi nogami pri \xc4\x8drti prostih metov.  Obi\xc4\x8dajno je ekipa sestavljena iz 4-8 \xc4\x8dlanov._NEWLINE_V Slovenijo je \xc5\xa1port prinesla skupina \xc5\xbdabe (The Frogs), ki je nastopala po svetu v 90-ih letih, med drugim tudi na NBA tekmah v ZDA. Njihova pot se je v za\xc4\x8detku tiso\xc4\x8dletja kon\xc4\x8dala, eden od \xc4\x8dlanov - Toma\xc5\xbe Re\xc5\xbeek - pa je leta 2003 ustanovil akrobatsko skupino na Gimnaziji Be\xc5\xbeigrad (Bakros), iz katerih izvira skupina Dunking Devils. So\xc4\x8dasno so po slovenskih srednjih \xc5\xa1olah po navdihu \xc5\xbdab nastale nove skupine (Lete\xc4\x8di Norci v \xc5\xa0olskem centru Novo mesto, Lete\xc4\x8di Medvedki na Gimnaziji Jesenice, Skokci na \xc5\xa0olskem centru Celje in \xc5\xa0entvi\xc5\xa1ki Fanatiki na Gimnaziji \xc5\xa0entvid).\n_START_SECTION_\nTekmovanja\n_START_PARAGRAPH_\nK razvoju \xc5\xa1porta v Sloveniji je mo\xc4\x8dno pripomogel projekt \xc5\xa0KL, ki je vklju\xc4\x8deval tudi tekmovanje akrobatskih skupin. Leta 2013 je kategorija akrobatskih skupin imela zadnje tekmovanje v sklopu \xc5\xa0KL in tako se je za\xc4\x8del po\xc4\x8dasen razkroj nekaterih skupin. Aktivnost je za\xc4\x8dela upadati, vendar so se nekatere skupine kasneje zopet vzpostavile._NEWLINE_Leta 2015 so Dunking Devils pod okriljem Cheerleading zveze Slovenije organizirali prvo mednarodno tekmovanje akrobatskih skupin, kamor so bile povabljene francoske, bolgarske, mad\xc5\xbearske in slovenske skupine, udele\xc5\xbeili pa so se ga slovenski osnovno\xc5\xa1olci, srednje\xc5\xa1olci in \xc4\x8dlani ter mad\xc5\xbearska skupina Face Team. Naslednje leto je bilo organizirano tekmovanje v sklopu dogodka Ljubljana Open 2016, septembra 2016 pa je ekipa Face Team organizirala svetovno prvenstvo v akrobatskem zabijanju v Budimpe\xc5\xa1ti, kjer so mo\xc4\x8di merili Slovenci, Mad\xc5\xbeari in Ameri\xc4\x8dani. V kategoriji srednje\xc5\xa1olcev je zmagala Akademija Dunking Devils, v \xc4\x8dlanski kategoriji Dunking Devils - Pro Team, v posami\xc4\x8dnem tekmovanju (solo dunk contest) pa Ameri\xc4\x8dan Kit Ackermann, Dunking Devils \xc4\x8dlan Marko Knafelc je pristal na drugem mestu.\n_START_SECTION_\nZgodovina skupine\n_START_PARAGRAPH_\n\xc4\x8clani skupine Bakros, ki so leta 2005 zapustili gimnazijo Be\xc5\xbeigrad, so \xc5\xa1e naprej trenirali na lastno pest ter ustvarili skupino Gents, ki je trenirala na Gimnaziji Be\xc5\xbeigrad in kasneje na Je\xc5\xbeici. Leta 2007 so bili po nesre\xc4\x8di za kratek \xc4\x8das preimenovani v \xc5\xa0ah Maat, kar je bila spodbuda za novo ime. Ker so njihovi prvi komercialni nastopi bili za ko\xc5\xa1arka\xc5\xa1ki klub Parklji, je bilo ime Dunking Devils smiselno (in tudi nekak\xc5\xa1no posvetilo skupini Daredevils, eni prvih acrodunk ekip na svetu). Kmalu je skupina Dunking Devils za\xc4\x8dela sprejemati tudi biv\xc5\xa1e \xc4\x8dlane drugih srednje\xc5\xa1olskih skupin._NEWLINE_V letih 2007 in 2008 so na spletu objavili ve\xc4\x8d videov s treningov, ki so imeli viralen doseg (skupno 2.000.000 ogledov po svetu), kar jim je prineslo prve nastope v tujini (Francija, Tunizija) in kmalu za tem prvo dalj\xc5\xa1o turnejo (zabavi\xc5\xa1\xc4\x8dni park v Indoneziji). V letih 2007-2017 so obiskali vso Evropo, Azijo, Afriko in Severno ter Ju\xc5\xbeno Ameriko. Nastopali so v preko 40 dr\xc5\xbeavah in opravili ve\xc4\x8d kot 1400 nastopov. Od za\xc4\x8detka do danes je med nastopajo\xc4\x8dimi \xc4\x8dlani rotiralo preko 30 ljudi, torej je nastopajo\xc4\x8da ekipa redko bila dvakrat enaka._NEWLINE_Bolj podrobna zgodovina, ja na humorno-pripovedni na\xc4\x8din opisana s strani \xc4\x8dlanov samih, zbrana pa je na njihovem Youtube kanalu v epizodah po letih.\n_START_SECTION_\nZa\xc4\x8detki\n_START_PARAGRAPH_\nTekom Eurobasketa 2013 v Sloveniji je skupina ustanovila \xc5\xa1olo zabijanja in akrobatike imenovano Dunking Devils Akademija, ki deluje pod okriljem \xc5\xa0portnega dru\xc5\xa1tva DEVILS. Takrat se je sede\xc5\xbe dru\xc5\xa1tva premaknil v Kreativni center VIBE v Ljubljani, ki so ga odprli skupaj s plesno skupino in \xc5\xa1olo Artifex in raperji kolektiva Dravle Records. Dunking Devils so za\xc4\x8deli vpisovati \xc4\x8dlane vseh starosti - od 6 do 30 let. _NEWLINE_Dru\xc5\xa1tvo danes \xc5\xa1teje \xc5\xbee skoraj 80 \xc4\x8dlanov, poleg akrobatskega zabijanja pa se ukvarja \xc5\xa1e z gimnastiko (mala pro\xc5\xbena ponjava, parter, velika pro\xc5\xbena ponjava) in pa trampwall vejo akrobatike. V velikem \xc5\xa1tevilu je prisotno tudi na ve\xc4\x8dini dr\xc5\xbeavnih gimnasti\xc4\x8dnih tekmovanj MPP,  redno pa se udele\xc5\xbeuje tudi dr\xc5\xbeavnih in svetovnih prvenstev v akrobatskem zabijanju.\n_START_SECTION_\nWOOP! trampolin park\n_START_PARAGRAPH_\nDanes je dom akademije in sede\xc5\xbe dru\xc5\xa1tva Trampolin park WOOP!, ki se je odprl decembra 2017. Pogoji za napreden trening gimnastike in akrobatike so tam optimalni, saj ima \xc5\xbee samo v profesionalnem delu 3 olimpijske trapoline, trampolinski zid (trampwall), jamo s penami, profesionalno pristajalno blazino, vrhunske minitrampoline in pa najve\xc4\x8dji dostopni freestyle trampolin (5m x 5m) ter bungee elastike nad njim. Prosti del trmapolin parka omogo\xc4\x8da trening skakanja z vi\xc5\xa1ine in s trapeza v zra\xc4\x8dno blazino, odbojno (tumbling) stezo, airtrack velikosti 5m x 18m ter ni\xc5\xbeje variante trampwalla.\n_START_SECTION_\nDevils poletni tabor\n_START_PARAGRAPH_\nVsako leto konec junija in za\xc4\x8detek julija poteka Devils poletni tabor. Prvi zametki segajo v team building vikend leta 2012, v ve\xc4\x8dji zasedbi je bil tabor prvi\xc4\x8d izveden 2015 na Dolenjskem, od 2016 naprej pa je lociran na Gorenjskem. Namenjen je primarno krepitvi dru\xc5\xa1tvenega duha in notranjega povezovanja, odprt pa je tudi za zunanje goste, ljubitelje adrenalina in akrobatike, obo\xc5\xbeevalce, pripadnike Woop nation in vse ostale, ki si \xc5\xbeelijo izkusiti skupino od znotraj. Posebnost tabora je njegova akrobatska in \xc5\xa1portna usmerjenost. Na njem potekajo redni treningi zabijanja in gimnastike, delavnice na ruski gugalnici, teeterboardu in trampwallu, skakanje v vodo z vi\xc5\xa1ine in z rusko gugalnico, poleg tega pa \xc5\xa1e odbojkarski turnir, zabavni ve\xc4\x8deri ob ognju in izbirne vsebine (veslanje, paintball, adrenalinski park itd).'